Poetsbellers gaan aan die pen ryArgieffoto Kaapstad se 107 Openbare Noodkommunikasiesentrum het Donderdag gesê dié sentrum gaan poetsbakkers voortaan aan die pen laat ry. JP Smith, burgemeesterskomiteelid vir veiligheid en sekuriteit, het gesê die noodkommunikasiesentrum word al vir te lank misbruik. “Die stad Kaapstad berei voor om poetsbakkers wat misbruik maak van die 107-noodnommer op te spoor en te vervolg,” het Smith gesê, nadat die sentrum 102 217 poetsoproepe in 2015 ontvang het – bykans 20% van al die oproepe na die sentrum deur die hele jaar. Hy het gesê operateurs kry gemiddeld meer as 8 500 poetsoproepe in een maand. “Die oproepe neem altyd toe in Januarie, April en Augustus en wissel van vulgêre oproepe tot verbale mishandeling.” Smith sê hoewel kinders dikwels die skuld vir dié oproepe kry, is baie volwassenes dikwels die sondaar. “Dit is onaanvaarbaar dat mense sulke dinge doen wanneer operateurs hul werk ernstig opneem en met waardigheid doen. Dit is ook onregverdig teenoor mense wat nie by ŉ operateur kan uitkom nie, omdat die lyne oorlaai is met poetsbakkers,” het hy bygevoeg. Oproepe na die 107-noodnommer is gratis van ŉ Telkom-landlyn of van die 112-noodnommer vir selfoonnetwerke. Smith het gesê die stad se spesiale ondersoekeenheid sal inligting van die top tien ‘gewoontemisdadigers’ versamel en ŉ klag teen die mense indien. Hy het ook gesê die klagtes sal afhang van die soort oproep wat gemaak is.